— Загар, які суправаджае апраменьванне ў салярыі, — гэта агульная ахоўная рэакцыя арганізма, накіраваная на засцярогу скуры ад яе далейшага пашкоджання УФ-праменямі, — расказвае ўрач-гігіеніст Цэнтра гігіены і эпідэміялогіі Фрунзенскага раёна г. Мінска Алена КУЗІНЕЦ. — З празмерным уздзеяннем ультрафіялетавага выпраменьвання звязваюць больш за 25 захворванняў і парушэнняў стану здароўя. Сярод іх анкалагічныя захворванні скуры, у прыватнасці злаякасная меланома, базальнаклетачны рак, плоскаклетачны рак і катаракта, якая з'яўляецца адной з асноўных прычын слепаты, захворванні абалонак і ўнутранага асяроддзя вока (фотакан'юнктывіт), падаўленне імунітэту, фотастарэнне скуры.